Jacques Chirac
Store norske leksikon,Historie,Verdens historie og samtidshistorie,Europa,Frankrikes historie,Frankrikes samtidshistorie
Jacques Chirac var en fransk politiker for gaullist-bevegelsen og partiet som nå har navnet Les Républicains. Han var Frankrikes president fra 1995 til 2007.
Karriere Chirac var medlem av nasjonalforsamlingen i 1967–1995 og borgermester i Paris samme periode. Han var statssekretær i 1967–1971 og statsråd i 1972–1974. Chirac vr statsminister i Frankrike i periodene 1974–1976 og 1986–1988. I 1981 og 1988 tapte han presidentvalgene for François Mitterrand, men han vant valget i 1995. I 2002 ble han gjenvalgt med overbevisende margin for en ny femårsperiode.Chirac var nær medarbeider av tidligere president Georges Pompidou og sekretær for ham 1962–1965. Han var generalsekretær i Union des Démocrates pour la République (UDR) 1975 og tok deretter initiativ til nyorganisering av UDR under navnet Rassemblement pour la République (RPR) og var partileder i 1975–1994. RPR ble nedlagt i 2002, og høyresiden samlet seg deretter i den nye partialliansen Union pour la Majorité Présidentielle (UMP). President Som president sto Chirac i fremste rekke for økt integrering i EU, blant annet gjennom Nice-traktaten fra 2000, som åpnet for økende bruk av flertallsavgjørelser og EUs utvidelse østover. Under Irak-krisen i 2003 var Chirac en av de fremste internasjonale talspersonene mot den USA-ledede invasjonen i Irak, noe som førte til et forbigående kjølig forhold mellom Frankrike og USA, og til en viss grad også Frankrike og Storbritannia.Nei-flertallet i folkeavstemningen om EUs grunnlov i 2005 ble Chiracs største politiske nederlag. Han måtte deretter ommøblere regjeringen på ny og motvillig godta at hans fremste politiske rival Nicolas Sarkozy ble innenriksminister. Sarkozy ble også det nye konservative partiet UMPs presidentkandidat ved valget 2007, på tross av Chiracs motvilje. Rettssaker Chirac gikk av som fransk president i mai 2007. Han var dermed ikke lenger beskyttet av parlamentarisk immunitet, og han har måttet forklare seg i en rekke tidligere korrupsjonssaker, særlig fra hans tid som borgermester i Paris før 1995. I alt fire saker har den tidligere presidentens navn knyttet til seg.15. desember 2011 ble Chirac i en av disse sakene dømt til to års betinget fengsel for korrupsjon og maktmisbruk. Dommen gjelder forhold fra Chiracs periode som ordfører i Paris fra 1977 til 1995. Ifølge dommen skal Chirac ha betalt partimedlemmer i RPR lønn for stillinger i kommunen som ikke eksisterte. En rekke personer ble i likhet med Chirac dømt i forbindelse med saken, deriblant tidligere statsminister og daværende utenriksminister Alain Juppé. Dommen mot Chirac var historisk, da det var første gang en tidligere fransk president ble dømt for korrupsjon. Les mer i Store norske leksikon Frankrikes samtidshistorie Frankrikes politiske system